Stampa t-test tal-qari ... L-Erbgħa u Għoxrin Ħadd taż-Żmien ta' Matul is-Sena Aħfer il-proxxmu dnubietu, u mbagħad dnubietek jinħafrulek. Qari mill-Ktieb ta' Bin Sirak Għadab u qilla, dawn ukoll ta' min jistmerrhom, u l-bniedem midneb mimli bihom. Min ifittex jitħallas b'idejh, isib ħlasu mingħand il-Mulej, li jifli sewwa dnubietu. Aħfer il-proxxmu dnubietu, u mbagħad titlob u dnubietek jinħafrulek. Bniedem irawwem għadab għal ieħor, u mbagħad se jfittex fejqan mingħand il-Mulej? Minn bniedem bħalu m'għandux ħniena, u mbagħad se jitlob għal dnubietu? Jekk bniedem jibqa' mgħaddab, min se jpattilu għal dnubietu? Ftakar fl-aħħar ta' ħajtek, u ieqaf mill-mibegħda; ftakar fit-taħsir u l-mewt, u oqgħod għall-kmandamenti. Ftakar fil-kmandamenti u tobgħodx il-proxxmu; ftakar fil-patt tal-Għoli u agħlaq għajnejk għall-offiża. Il-Kelma tal-Mulej R/. Irroddu ħajr lil Alla R/. (8): Ħanin u twajjeb il-Mulej Bierek, ruħ tiegħi, il-Mulej! B'qalbi kollha nbierek l-isem qaddis tiegħu. Bierek, ruħ tiegħi, il-Mulej, u la tinsiex il-ġid kollu li għamel miegħek. R/. Hu jaħfer dnubietek kollha; ifejjaq il-mard tiegħek kollu; jifdi lil ħajtek mill-qabar; iħaddnek bit-tjieba u l-ħniena. R/. Ma joqgħodx jitlewwem magħna, u anqas jinkorla għal dejjem. Ma mexiex magħna skond ma ħaqqhom ħtijietna; ma ħallasniex skond ma ħaqqha ħżunitna. R/. Daqskemm huma s-smewwiet 'il fuq mill-art, hekk hi kbira tjubitu ma' min jibża' minnu; daqs kemm hu mbiegħed il-Lvant mill-Punent, hekk hu jbiegħed minna ħtijietna. R/. Sew jekk ngħixu, sew jekk immutu, aħna tal-Mulej. Qari mill-Ittra ta' San Pawl Appostlu lir-Rumani Ħuti, ħadd minna ma jgħix għalih innifsu, u ħadd ma jmut għalih innifsu. Jekk ngħixu, ngħixu għall-Mulej; jekk immutu, immutu għall-Mulej. Sew jekk ngħixu, mela, sew jekk immutu, aħna tal-Mulej. Kristu għalhekk miet u rxoxta, biex ikun Sid kemm tal-ħajjin u kemm tal-mejtin. Il-Kelma tal-Mulej R/. Irroddu ħajr lil Alla AKKLAMAZZJONI QABEL L-EVANĠELJU Ġw 13, 34 Nagħtikom kmandament ġdid, jgħid il-Mulej; li tħobbu lil xulxin bħalma ħabbejtkom jien. EVANĠELJU Ma ngħidlekx taħfer sa seba' darbiet, imma sa sebgħa u sebgħin darba. Qari mill-Evanġelju skond San Mattew F'dak iż-żmien, Pietru resaq lejn Ġesù u qallu: "Mulej, xi kemm-il darba jrid jonqosni ħija biex jiena naħfirlu? Sa seba' darbiet?". Wieġbu Ġesù: "Ma ngħidlekx sa seba' darbiet, imma sa sebgħa u sebgħin darba. Għalhekk is-Saltna tas-Smewwiet nistgħu nxebbhuha ma' wieħed sultan, li ried jagħmel il-kontijiet mal-qaddejja tiegħu. Kif beda jagħmel dan, ħadulu quddiemu wieħed li kellu jagħtih għaxart elef talent. Billi ma kellux minn fejn irroddhomlu, is-sinjur ordna li jinbiegħu hu, martu, uliedu u kull ma kellu, ħalli b'hekk jitħallas id-dejn. Imma l-qaddej inxteħet quddiemu jitolbu u jgħidlu: "Sinjur, stabar ftit bija, kollox irroddlok". Is-sinjur ġietu ħasra minn dak il-qaddej, bagħtu u ħafirlu dejnu. Mela dak il-qaddej joħroġ, u jiltaqa' ma' wieħed minn sħabu, li kellu jagħtih mitt dinar; qabdu minn għonqu u beda jagħfsu. "Ħallas dejnek," qallu. Il-qaddej sieħbu nxteħet quddiemu jitolbu bil-ħniena u jgħidlu: "Stabar ftit bija u rroddlok". Imma dak ma riedx jaf, mar u xeħtu l-ħabs sa ma jrodd kull ma kellu jagħtih. Sħabu l-qaddejja raw il-ġrajja kollha u sewdu qalbhom ħafna; marru għand is-sinjur tagħhom u tarrfulu kull ma kien ġara. Imbagħad is-sinjur bagħat għalih u qallu: "Ja qaddej ħażin, meta jiena ħfirtlek dak id-dejn kollu wara li tlabtni bil-ħniena, ma kienx imissek int ukoll tħenn għal sieħbek kif ħennejt jien għalik?". U saħan bl-aħrax is-sinjur għalih, u tah f'idejn min jaħqru sa ma jrodd kull ma kellu jagħti. Hekk jagħmel lilkom Missieri li hu fis-Smewwiet jekk ma taħfrux lil xulxin minn qalbkom". Il-Kelma tal-Mulej R/. Tifħir lilek Kristu
Qari tal-Quddies tal-Erbgħa u Għoxrin Ħadd ta' matul is-Sena "A"